ORDE do 29 de marzo de 2017 pola que se crea un novo ficheiro de datos de carácter persoal.
Consellería de Política Social — III. Outras disposicións — 06/04/2017

A Lei orgánica 15/1999, do 13 de decembro, de protección de datos de carácter persoal (BOE núm. 298, do 14 de decembro), regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas e, especialmente, a súa honra e intimidade persoal e familiar.
No artigo 20 da devandita lei disponse que a creación, modificación ou supresión dos ficheiros das administracións públicas só poderá facerse por medio de disposición xeral publicada no
Boletín Oficial del Estado
ou diario oficial correspondente e establécense nos seus puntos segundo e terceiro as indicacións concretas que deben constar nas disposicións de creación, modificación e supresión daqueles.
A Lei 13/2008, do 3 de decembro, de servizos sociais de Galicia, no seu artigo 16, establece que a Xunta de Galicia creará a historia social única electrónica como conxunto de información e documentos en formato electrónico nos cales se conteñen os datos, as valoracións e as informacións relevantes sobre a situación e a evolución da atención social das persoas usuarias do sistema galego de servizos sociais ao longo do seu proceso de intervención, así como a identificación dos ou das profesionais e dos servizos ou prestacións que interviñeron sobre este.
Así mesmo, o dito artigo indica que a historia social única terá carácter público e confidencial e respectará os dereitos das persoas usuarias ao acceso ao seu expediente persoal e a obter copia del, garantindo que esta historia só será empregada para a intervención profesional e para unha acción inspectora de carácter público.
Tras a súa aprobación polo Consello da Xunta de Galicia, o 27 de xullo de 2016, publícase o Decreto 89/2016, do 30 de xuño, polo que se regula a creación, o uso e o acceso á historia social única electrónica. O dito decreto, no seu artigo 11, número 1, establece que, de conformidade coa Lei orgánica 15/1999, do 13 de decembro, os datos persoais relativos á historia social única electrónica serán incluídos nun ficheiro denominado Historia Social Única electrónica, cuxa finalidade é a xestión da dita historia social única electrónica. O órgano responsable deste ficheiro é a Secretaría Xeral Técnica da consellería con competencias en materia de servizos sociais.
Así o exposto, a organización do conxunto de datos persoais que deriven da información e documentación relevante relativa ao ámbito social xerado nos diferentes niveis de prestación e atención determina a creación dun novo ficheiro de datos de carácter persoal.
En consecuencia, e en virtude das facultades que me confire a Lei 1/1983, do 22 de febreiro, de normas reguladoras da Xunta e da súa presidencia, e tendo en conta o Decreto 176/2015, do 3 de decembro, polo que se establece a estrutura orgánica da Consellería de Política Social,
RESOLVO:
Artigo 1.
Obxecto
Mediante a presente orde da Consellería de Política Social créase o ficheiro de datos de carácter persoal que se especifica no anexo.
Artigo 2.
Contido
A información exixida no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do Real decreto 1720/2007, do 21 de decembro, polo que se aproba o regulamento de desenvolvemento da dita Lei orgánica 15/1999, do 13 de decembro, para as disposicións de creación, modificación e supresión de ficheiros, está contida no anexo.
Artigo 3.
Finalidade e uso do ficheiro
Os datos de carácter persoal, incluídos no ficheiro da Consellería de Política Social regulado por esta orde, só serán utilizados para os fins expresamente previstos e declarados no anexo e polo persoal debidamente autorizado.
Artigo 4.
Cesión de datos
Os datos só serán cedidos nos supostos expresamente previstos pola lei e nos declarados no anexo. No suposto de cesión de datos ás administracións públicas, haberá que aterse ao disposto na normativa vixente respecto a esta materia.
Artigo 5.
Órgano responsable do ficheiro
A responsabilidade sobre o ficheiro creado por esta orde correspóndelle á Secretaría Xeral Técnica da Consellería de Política Social.
No anexo detállase a unidade ante á cal se exercerán os dereitos de acceso, rectificación, cancelación e oposición dos datos que constan no ficheiro.
Artigo 6.
Nivel de protección e medidas de seguridade
O ficheiro creado por esta orde está clasificado atendendo ao disposto no artigo 80 e seguintes do Real decreto 1720/2007, do 21 de decembro. No anexo aparece a clasificación do nivel de protección do ficheiro creado baixo esta orde.
O titular do órgano responsable deste ficheiro adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999, do 13 decembro, e nas súas normas de desenvolvemento.
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 29 de marzo de 2017